በኢትዮጵያና ግብፅ መካከል ያለውን ትስስር ለማጠናከር የሚያስችል የሙዚቃ ዝግጅት ተካሄደ
አዲስ አበባ፤ ጥር 16/2006/ዋኢማ/ – የግብፅ አብዮት የተካሄደበት ጃንዋሪ 25፣ የፈረንጆች አዲስ አመት፣ የኢትዮጵያ ገናና የመውሊድ በዓላትን ምክንያት በማድረግ በኢትዮጵያ የግብፅ ኤምባሲ የሙዚቃ ዝግጅት አካሄደ።ዝግጅቱ የኢትዮጵያንና የግብፅ ሀገራት ህዝቦችን የባህል ትስስር ለማጠናከር እንደ ድልድይ ሆኖ የሚያገለግል ነው ሲሉ  በዝግጅቱ ላይ የተገኙት በኢትዮጵያ የግብፅ አምባሳደር መሀመድ እድረስ መናገራቸውን ኤምባሲው የላከው መግለጫ ይጠቁማል።አምባሳደሩ አክለውም በአዲስ አበባ በራሺያ ባህል ማዕከል የተዘጋጀው የሙዚቃ ዝግጅት ኤምባሲው ከኢትዮጵያ ህብረተሰብ ጋር ያለውን የግንኙነት ድልድይ ለማጠናከርና የሁለቱን ሀገራት ህዝቦች ግንኙነትን ለማበልፀግ የሚያደርገው አጠቃላይ የዲፕሎማሲ ጥረት አንዱ አካል ነው ብለዋል።ዝግጅቱ በሁለቱ ሀገራት መካከል የኪነ ጥበብና የባህል ግንኙነት መኖሩን ያሳየ እንደነበረም ኤምባሲው የላከው መግለጫ ጠቁሟል።በዝግጅቱ ላይ የኢትዮጵያ የውጭ ጉዳይ ሚኒስትር ዶክተር ቴዎድሮስ አድሀኖም፣ የህዝብ ተወካዮች ምክር ቤት አባላት፣ የውጭ ጉዳይና የባህልና ቱሪዝም ሚኒስቴር ከፍተኛ ባለስልጣናት፣ የተለያዩ ሀገራት የኮር ዲፕሎማቲክ አባላትና ሌሎች በርካታ እንግዶች ተገኝተዋል።እንዲሁም የሙዚቃ አፍቃሪዎች፣ የኪነ ጥበብና በባህል መስክ የተሰማሩ ኢትዮጵያውያንና በኢትዮጵያ የግብፅ ኮሚኒቴ አባላት በዝግጅቱ ላይ መገኘታቸውን ኤምባሲው በላከው መግለጫ አስታውቋል።ዝግጅቱንም ከያሬድ የሚዚቃ ትምህርት ቤት የመጡት ሙዚቀኞችና የቫዮሊን ሙዚቃ ተጫዎቾች የነበሩት ጓደኛማቾቹ ግብፃዊቷ ባስማ እድሪስና ኢትዮጵያዊቷ ብርክቲ ብሩ ያደመቁት ሲሆን፤ በሙዚቃቸው ላይም ኢትዮጵያና ግብፅ ከሚያለያያቸው ይልቅ የሚያቀራርባቸው ነገሮች የሚበዛ መሆኑን ለታዳሚው የሚያሳዩና የሚያንፀባርቅ ስሜትን መፍጠር መቻላቸውን መግለጫው ጠቁሟል።የግብፅ አብዮት የተካሄደበት ጃንዋሪ 25 መታሰቢያን የሚያሳዩ የፎቶ ግራፍ ኤግዚቢሽኖችም በዝግጅቱ ላይ ቀርበዋል።በዝግጅቱ ላይ የኢፌዲሪ የውጭ ጉዳይ ሚኒስትር ዶክተር ቴዎድሮስ አድሃኖም መገኘታቸውን የጠቆመው መግለጫው፤ ሚኒስትሩ በቲውተር ድህረ ገፃቸውም ዝግጅቱ “ድንቅ ምሽት” ነበር ማለታቸውን መግለጫው ገልጿል።እንዲሁም ሁለቱ የቫዮሊን ተጫዋች የነበሩት ጓደኛማቾች በጋራ ያቀረቡት ትርኢት የሁለቱን እህትማማች አገራት ህዝቦች መቀራረብ የሚያሳይ ምሳሌ  ከመሆኑም በላይ ለሁለቱ አገራትና አምባሳደሮች አገናኝ ድልድይ ገንቢዎች ናቸው በማለት ምስጋናቸውን በድህረ ገፃቸው ማቅረባቸውን  መግለጫውን ጠቅሶ ዋልታ ኢንፎርሜሽን ማዕከል ዘግቧል።